Pago Pago

Pago Pago (ook Pango Pango) is die hoofstad en grootste stad van die eilandnasie Amerikaans-Samoa op die eiland Tutuila, 'n eilandgebied van die Verenigde State van Amerika in die Stille Oseaan en Oseanië. Die stad het 'n bevolking van 3 656 in 2010 gehad en het 'n oppervlakte van 141,81 km².

Pago Pago is die tuiste van een van die diepste natuurlike diepwaterhawens in die Suid-Stille Oseaan, beskut teen wind en rowwe see, en strategies geleë. Die hawe is ook een van die besbeskermdes in die Suid-Stille Oseaan, wat aan Amerikaans-Samoa 'n natuurlike voordeel gee omdat dit die landing van vis vir verwerking makliker maak. Toerisme, vermaak, kos en tuna-inmaak is sy hoofbedrywe. Vanaf 1993 was Pago Pago die wêreld se vierde grootste tuna-verwerker. Dit was die tuiste van twee van die grootste tunamaatskappye in die wêreld: Chicken of the Sea en StarKist, wat saam 'n geraamde $445 miljoen in blikkies tuna na die vasteland van die VSA uitgevoer het.  Die totale waarde van vis wat in Pago Pago geland word - sowat $200 000 000 jaarliks - is hoër as in enige ander hawe in enige Amerikaanse staat of gebied.

Pago Pago is die enigste moderne stedelike sentrum in Amerikaans-Samoa, en die hoofhawe van Amerikaans-Samoa.  Dit is ook die tuiste van die territoriale regering, die hele nywerheid en die meeste van die handel in Amerikaans-Samoa. Die Groter Pago Pago Metropolitaanse Gebied omsluit verskeie dorpies wat saamgestring is langs die Pago Pago-hawe. Een van die dorpies heet self Pago Pago, en in 2010 het daardie dorpie 'n bevolking van 3 656 gehad. Die samestellende dorpe is: Utulei, Fagatogo, Malaloa, Pago Pago, Satala en Atu'u. Fagatogo is die middestad, waarna verwys word as "dorp", en is die tuiste van die wetgewer, terwyl die uitvoerende setel in Utulei is. Ook in Fagatogo is die Fono, polisie-afdeling, die hawe van Pago Pago, en baie winkels en hotelle. In 2000 was die Groter Pago Pago-gebied die tuiste van 8 000 inwoners; teen 2010 het die bevolking tot 15 000 toegeneem.

Reënmakerberg (Mount Pioa), wat in Pago Pago geleë is, dra by tot 'n weerpatroon wat daartoe lei dat die stad die hoogste jaarlikse reënval van enige hawe ter wêreld het. Dit staan beskermend oor die oostelike kant van Pago Pago, wat die hawe een van die mees beskutte diepwater-ankerplekke in die Stille Oseaan maak.

Histories het die strategiese ligging van Pago Pago Bay 'n direkte rol gespeel in die politieke skeiding van Wes- en Oos-Samoa. Die aanvanklike rede waarom die VSA in Tutuila belanggestel het, was sy begeerte om Pago Pago-hawe as 'n steenkoolstasie te gebruik. Die dorp het die onderskeiding dat dit die mees suidelike Amerikaanse hoofstad is, en die enigste een wat in die Suidelike Halfrond geleë is.

Verwysings

Eksterne skakels 

Amerikaans-Samoa
Kusstede